С начала работы biznes-daily.uz 7 528 304\nГлавная "ISTE'MOLCHI" Фаолиятимиз таҳлили\nМарғилон шаҳри Истеъмолчилар ҳуқуқларини ҳимоя қилиш жамияти томонидан 2017 йил мобайнида бир қатор салмоқли ишлар амалга оширилди. Хусусан, Халқ билан мулоқот ва инсон манфаатлари йили муносабати билан шаҳар ИҲҲҚЖ раҳбарияти 54 та маҳалла фуқаролар йиғинида сайёр қабуллар ўтказди. Ушбу тадбирлар давомида жами 204 нафар фуқаронинг мурожаати тингланиб, ижобий ҳал этилди. Айримларига эса тегишли тавсия ва кўрсатмалар берилди.\nЙил давомида жамиятга истеъмолчиларнинг ҳуқуқ ва манфаатлари бузилганлиги юзасидан жами 63 та (улардан 44 таси ёзма, 19 таси оғзаки) ариза келиб тушди. Мурожаатларнинг 12 таси савдо соҳаси, 25 таси газ, 15 таси электр ва 7 таси сув таъминоти, 2 таси алоқа, 1 таси транспорт ва бошқахизматларга оиддир. Мазкур мурожаатларнинг барчаси ўрганилди. Натижада жами 27 114 575 сўм истеъмолчилар фойдасига ҳал этилди. Шунингдек, жамият қошида ташкил этилган ҳуқуқий маслаҳат марказига 52 нафар фуқаро мурожаат қилди. Уларга мутахассислар томонидан кўмак берилди. Аҳоли ўртасида йил мобайнида 5 хил йўналишда ижтимоий тадқиқот сўровномалари ўтказилди. Унда жами 400 нафар респондент иштирок этди.\nШу билан бирга, Президентнинг Марғилон шаҳри халқ қабулхонаси билан ўрганув дастури ишлаб чиқилиб, ҳамкорликда иш юритилмоқда. Жамият ходимлари томонидан аҳолининг ҳуқуқий билими ва истеъмол маданиятини юксалтириб бориш юзасидан жойларда 13 та ўқув семинари ва 13 та давра суҳбати ўтказилди. Тадбирларда 800 нафардан зиёд истеъмолчи қатнашди.\nОммавий ахборот воситалари орқали ҳам фуқароларнинг истеъмол маданиятини ошириш юзасидан бир қатор ишлар амалга оширилди. Жумладан, “Рухсор” ҳамда Марғилон телевидениеси орқали 15 та, “Рухсор ФМ” радиоси орқали 7 та, республика миқёсидаги газеталар орқали 30 та, туман ва шаҳар босма нашрларда 18 та, федерация сайти орқали 15 та чиқиш қилинди. Бундан ташқари, жамиятнинг таянч гуруҳларида таҳлиллар ўтказилиб, уларга услубий ёрдам, кўргазмали плакатлар, ҳуқуқий тарғибот календарлари, фойдаланиш учун концелярия буюмлари берилди. Ҳозирги кунда жамиятнинг 102 та таянч гуруҳи мавжуд бўлиб, аъзолар сони 7080 нафарни ташкил этмоқда.\nМарғилон шаҳри ИҲҲҚЖ мутахассиси.


Бугун Австралияда мотам куни.\n28 июн 2022, Тошкент вақти: 14:11\nУшбу сана муносабати билан 10 мингга яқин киши мотам тадбирига йиғилди. 12 октябр куни Балида содир этилган портлашларда 190га яқин киши ҳалок бўлди, 300дан ортиғи яраланди. Уларнинг аксарияти Австралиялик сайёҳлар бўлган.\nАвстралия бош вазири Жон Хауард унинг мамлакати террорчиликка қарши курашда АҚШнинг яқин иттифоқчиси бўлиб қолажагини баён қилди. Олдинроқ, АҚШ давлат котиби Колин Пауэл Австралия ва Индонезия расмийларини террорчиликка қарши чораларни кучайтиришга даъват қилганди.\nШанба куни Индонезия полицияси "Жамаа исламия" ташкилоти етакчиси Абу Бакр Баширни террорчиликда гумон этиб ҳибсга олди. Индонезия ҳуқуқ-тартибот органлари Балидаги террорчилик ҳужумларини "Ал-Қоида" била яқин алоқада бўлган "Жамаа исламия" гуруҳлари уюштирган деган таҳминларни айтишмоқда.\nАҚШ Давлат департаменти америка фуқароларига террорчилик хавфи боис Индонезийга бормай туришни тавсия этмоқда. Шанба куни бу борада чиқарилган махсус баёнотда террорчилар тарафидан Индонезияда америкаликларга қарши янги ҳужумлар ҳозирлангани айтилади. Бу борада Американинг Жакартадаги консулхонасига маълумот келиб тушган.


Бакиевларга чиқарилган ҳукм: Жаниш — бир умрлик, Курманбек — 24 йиллик қамоққа ҳукм қилинди | ҚИРҒИЗИСТОН ЯНГИЛИКЛАРИ\nБакиевларга чиқарилган ҳукм: Жаниш — бир умрлик, Курманбек — 24 йиллик қамоққа ҳукм қилинди\nБишкекнинг ҳарбий суди 2010 йилги инқилобда ҳокимиятдан қувилган президент Қурманбек Бакиевни сиртдан 24 йиллик қамоқ жазосига, унинг укаси, Давлат хавфсизлиги хизмати бошчиси Жаниш Бакиевни бир умрлик қамоқ жазосига лойиқ деб топди. Уларнинг иккаласи президент аппарати собиқ бошчиси Медет Садирқуловнинг ўлимига алоқадор деб топилди.\nҚурманбек Бакиев икки ҳолат бўйича ўз хизмат ваколатларини суистеъмол қилган деб топилди.\nҲар иккала жиноят учун ҳокимиятдан қувилган президент мол-мулкини мусодара қилиш ва 12 йиллик қамоқ жазосига ҳукм қилинди. Унинг кучайтирилган режимдаги қамоқда сақланиш муддати жами бўлиб 24 йилни ташкил қилди.\nЖаниш Бакиев маҳкама тарафидан қуйидаги жиноятларда айбдор деб топилди:\n•\tОдам ўғирлаш;\n•\tЖиноий тўдаларни ташкил қилиш;\n•\tМарҳум танасини устидан таҳқирлаш.\nОғир ва ўта оғир жиноят содир этгани учун, суд Жаниш Бакиевни «генерал-лейтенант» ҳарбий унвонидан маҳрум қилди.\nБакиевлар адвокати Гулнара Турдумамбетова масала юзасидан изоҳ беришни истамади.\nЖабрланган тараф вакили Леонид Лужанскийдан ҳам шарҳ олишнинг имкони бўлмади.\nҲуқуқшунос Кубаничбек Ташбалтаев Бакиевларга ҳукм чиқарилгандан сўнг ҳам Белоруссия уларни Қирғизистонга топширмайди, деб ҳисоблайди.\n«Айблов ҳукми чиқарилгандан сўнг, ҳеч қачон экстрадиция қилиш масаласи кўтарилмайди», –дейди Ташбалтаев.\nҲуқуқшунос экстрадиция масаласини кўтаришдан аввал қуйидаги факторлар қаралишини айтади:\n•\tМаҳкаманинг жиноят ишини қарашда холислиги;\n•\tПрокурорнинг қўйган айбловларининг объктивлиги;\n•\tДавлатда инсон ҳуқуқларининг бузилиши;\n•\tҚирғизистоннинг у ёки бу халқаро пактга қўшилганлиги:\n«Давлат ўз қонун чиқариш тизимини халқаро нормаларга мосламас экан, бериш ҳақида гап ҳам бўлиши мумкин эмас», – дейди Ташбалтаев.\nКурманбек ҳамда Жаниш Бакиевлар 2010 йилги инқилобдан сўнг қидирувга берилган.\nМамлакатдан қочгандан сўнг Қурманбек Бакиев Белоруссиядан қўним топган ва у ернинг фуқоролигини олган.\nПрезидент укасининг қаердалиги яқин вақтларгача мавҳум қолаётган эди, бироқ 2012 йилнинг августида у ҳам Белоруссияда экани аниқланди.\nБелорус ҳукумати Бакиевларни Қирғизистонга беришдан бош тортиб келади.\nАввалги мақолаКичик синф ўқувчилари бир-бирларини баҳолайди\nНавбатдаги мақолаБишкекдаги олийгоҳ ректори пора билан қўлга олинди


ХМТ: Мажбурий меҳнатга барҳам беришга оид ушбу ҳужжат жуда тўғри ва қатъий қарор бўлди - Zamin.uz\n12:30 / 30.10.2018\nХМТ: Мажбурий меҳнатга барҳам беришга оид ушбу ҳужжат жуда тўғри ва қатъий қарор бўлди\nТошкент вилоятининг Оққўрғон туманида буғдойни вақтида суғормагани учун олти мутасаддининг сув оқиб турган ариққа кийими билан туширилгани билан боғлиқ ҳолат интернет ва ижтимоий тармоқларда жамоатчилик томонидан кенг муҳокамага сабаб бўлди.\nЎзбекистон Республикаси Вазирлар Маҳкамасида Президентимиз Шавкат Мирзиёевнинг топшириғига асосан мажбурий меҳнатга йўл қўймаслик ва унинг ҳар қандай кўринишига барҳам бериш масалаларига бағишлаб ўтказилган видеоселектор йиғилишида бу ҳолат кескин танқид қилинди.\nМажлисда мамлакатимизда қонун устуворлигини таъминлаш, фуқароларнинг ҳуқуқ ва эркинликларини ишончли ҳимоя қилиш Президент Шавкат Мирзиёев томонидан олиб борилаётган давлат сиёсатининг устувор йўналишларидан бири эканлиги таъкидланди.\nДавлатимиз раҳбари Шавкат Мирзиёев БМТ Бош Ассамблеясининг 72-сессиясида Халқаро меҳнат ташкилоти билан ҳамкорликда болалар ва мажбурий меҳнатнинг олдини олишга қаратилган амалий чоралар кўрилгани ҳақида таъкидлаб ўтган.\nШунга қарамай, айрим жойларда эскича ишлаш принципидан воз кечолмаётган, уни қўмсаётган раҳбарлар ҳам йўқ эмаслигига эътибор қаратилди. Бугунги ислоҳотларнинг мазмун-моҳиятини етарли даражада тушуниб етмаётган ана шундай раҳбарларнинг хатти-ҳаракатидан давлатимиз раҳбари норози экани, бу каби камчиликларга қарши қатъият билан курашиш, мажбурий меҳнатга бирор-бир соҳада йўл қўймаслик лозимлиги айтилди.\nЙиғилишда иштирок этган Халқаро меҳнат ташкилотининг учинчи томон мониторинги лойиҳаси Бош техник маслаҳатчиси Жонас Аструп ўз фикрларини билдириб ўтди.\n– Асосийси бу ҳолат эмас, ушбу ҳолатга давлат, ҳукуматнинг муносабати, яъни позицияси. Давлатингиз раҳбари томонидан қабул қилинган мажбурий меҳнатга барҳам беришга оид ушбу ҳужжат жуда тўғри ва қатъий қарор бўлди. Буни Халқаро меҳнат ташкилотининг вакили сифатида қўллаб-қувватлайман, – деди у. “Замин” янгиликларини “Инстаграм”да кузатиб боринг\n13-06-2018, 20:53, Жамият\n11-05-2018, 12:23, Жамият\n18-04-2018, 06:30, Жамият\nЯнгиликлар » Жамият » ХМТ: Мажбурий меҳнатга барҳам беришга оид ушбу ҳужжат жуда тўғри ва қатъий қарор бўлди


Газета СБХ / 2015 год / № 10 / Бевосита мулоқот\nТашкилотимиз улгуржи савдога лицензия олган. Ўтган йили пулнинг ҳаммаси махсус ҳисобрақамга келиб тушар ва улардан автомат тарзда 5% ягона солиқ олинар эди. Бироқ йил мобайнида биз улгуржи савдо қилмадик. Биз топширадиган ҳисоботларда асосий фаолият туримиз ишлаб чиқариш ҳисобланади.\nМахсус ҳисобрақамимизни ёпишлари ва 5%ни олмасликлари, балки ўзимиз ЯСТни ажратишимиз учун нима қилиш керак?\n– Президентнинг 22.12.2009 йилдаги ПҚ-1245-сон Қарори билан улгуржи савдо корхоналари учун ЯСТ бўйича бўнак тўловларини тўлаш жорий этилди. Бу ҳақда Улгуржи савдо корхоналари томонидан ягона солиқ тўловини бўнак тўловларини ҳисобга олган ҳолда тўлаш тартиби тўғрисидаги низомда (МВ, ДСҚ ва МБ башқарувининг АВ томонидан 14.01.2010 йилда 2065-сон билан рўйхатдан ўтказилган қарори билан тасдиқланган) ҳам айтилган, уларни тўлаш чоғида ушбу Низомга амал қилиш лозим.\nСолиқ кодексининг 350-моддасига кўра солиқ солиш мақсадида савдо корхоналари жумласига савдо фаолияти соҳасидаги фаолият ўтган ҳисобот йили якунлари бўйича асосий фаолият тури бўлган юридик шахслар киради. Тегишинча, улгуржи савдо ўтган ҳисобот йили якунлари бўйича асосий фаолият тури ҳисобланмаган хўжалик юритувчи субъектлар савдо корхоналари сифатида қаралмайди ва бўнак тўловларини ҳисобга олган ҳолда ЯСТ тўлаш тартиби уларга татбиқ этилмайди. Бундай корхоналар тўғрисидаги ахборот (йиллик солиқ ҳисоботи тақдим этиш муддати тугаганидан кейин) солиқ органлари томонидан банкка, улардан бўнак тўловлари ушланмаслиги учун, тақдим этилади (кўрсатилган Низомнинг 9-банди).\n2014 йил якунлари бўйича улгуржи савдо корхонангизнинг асосий фаолият тури ҳисобланмаслиги боис бошланган йилда бўнак тўловларини тўлаш тартиби сизга татбиқ этилмайди. Тегишинча, солиқ органлари корхонангиз тўғрисида банкка ахборот тақдим этишлари керак, унга асосан банк махсус ҳисобрақамни ёпади. У тақдим этилмаган тақдирда сиз солиқ ҳисобига олинган жойдаги ДСИга мурожаат этишингиз лозим, токи инспекция ходимлари сизнинг маълумотларингизни текшириб, банкни сизга ушбу Низом татбиқ этилмаслиги тўғрисида хабардор қилсинлар. Шундан сўнг сизнинг тушумларингиздан ЯСТ бўйича бўнак тўловлари ушланмайди.


Юк машиналари учун кечки овқат бизнес ғоя biznes rejalar to'plami, biznes g'oyalar, biznes reja. biznes rejalar to'plami uy sharoitida, биз\nBiznes uchun cheksiz biznes g'oyalar. Biznes rejalar., moshina bizes plani, biznes planlar , biznes plani tuzish, Kichik biznes uchun biznes rejalar, katta kompaniya uchun biznesrejalar, katta va kichik shaharlar uchun biznes rejalar,qishloq xo jaligi uchun biznesrejalar biznesreja,biznesrejalar sayti,biznes boshlash,biznes planlar » biznesa-b2b » Юк машиналари учун кечки овқат бизнес ғоя\nТасаввур қилинг: катта шаҳарнинг чеккалари, саноат зонаси, ҳалқа йўли. Йўл полицияси пости ёнида, юк машиналари қисқа тунга тўхташади.\nКатта юк машинаси ҳайдовчисининг оғир ҳаёти, уни кўп қийинчиликлар кутмоқда. Аммо бир кечада хавфсиз бўлган муаммо ҳал қилинганга ўхшайди. Улар жуда кўп, ҳар кеча 30-50 машина йиғилади, йўл полициясининг пости ва яқинда асфальт заводининг қуролланган соқчилари, аслида юк машиналарининг кўп қисми келган барча турдаги жиноий унсурларни хафа қилмайди.\nАммо нормал овқатланиш учун - муаммо. Саноат зонаси. Дўконлар, кафелар, ошхоналар жойлашган шаҳарга - 12 километр. Сиз шаҳарга бормайсиз - улкан вагонли тор шаҳар кўчалари муаммоларга тўла. Автомобилни шаҳар ташқарисида қолдириш мумкин эмас.\nАслида, баъзи бир бизнесмен йўлдаги вилкалар олдида кичик кафе очаётган эди. Аммо улар ташриф буюрувчиларни бахтсиз овқатлантирдилар ёки жуда кўп ичдилар, аммо бу муассаса бир йилда уч марта ёнди. Бир умидсиз бола КРАЗда кафега яхши тезликда кириб келганида, эгаси таслим бўлди ва энди уни қайта тиклашни бошламади.\nҲар оқшом соат ўн ёки ўн бирларда юк машиналари ёнида оғир юк ортилган аравали бир аёл пайдо бўлади. Улар уни бу эрда билишади ва орзиқиб кутишади.\nУ узоқ кутилган кечки овқатни олиб келади. Ғайриоддий нарса йўқ: уйда қурилган иссиқ борсч, кöфте билан картошка, кöфте, ёзда совуқ пиво, қишда ароқ ёки ойча ёғи. Ҳайдовчилар буларнинг барчасини дарҳол очликдан сотиб олишади. Ва озиқ-овқат, жуда катта нархга қарамай, жуда яхши. Бунга арзийди. Баъзида, юк машиналари кўп бўлганида, бир аёл ўғлини бошқа юк машинаси билан кузатиб боради.\nЯрим соат ичида у бутун овқатини сотмаганлиги ҳолати бўлмаган. Унинг ҳисоб-китобларига кўра, унинг даромади кунига ўртача минг рублни ташкил этади. Мен кунига кам берадиган ошхонани биламан. Аммо у эрда олти киши ишлайди ва бу эрда ёлғиз. Ва тушумнинг ярми маҳсулот сотиб олишга сарфланган бўлса ҳам, муносиб миқдор сақланиб қолмоқда. Ғайриоддий нарса йўқ: яхши маҳсулотларни сотиб олиш (ва айтмоқчи, маҳсулотларнинг кўпи, у боғдан - у қишлоқда яшайди), оддий овқат тайёрланг (ва ҳар қандай аёл ўз ҳаёти учун қанча пиширади) ва уни ҳар оқшом жойыфв олиб бориш (бу жуда қийин, албатта, арава билан бир неча километр юриш). Хўш, ва бундай жойни топиш учун, эҳтимол, бир оз умумий фикр.\nВа тамом. Ҳаммаси оддий.\nЮк машиналари учун кечки овқат Biznes uchun cheksiz biznes g'oyalar Qiziqarli va Foydali maslahatla Mativatsion Video hamda Kinolar avtobiznes Avto biznes moshina biznes moshina bizes plani biznes planlar biznes plani tuzish Kichik biznes uchun


Самарқанд давлат тиббиёт институтида «Замонавий тиббиётнинг долзарб масалалари» мавзусида халқаро илмий-амалий конференцияси ўтказилди\n10:20 / 16.05.2020\n15 май куни Самарқанд давлат тиббиёт институтида «Замонавий тиббиётнинг долзарб масалалари» мавзусида талаба-шифокорлар ва ёш олимлар иштирокида анъанавий 74-халқаро илмий-амалий конференцияси ўтказилди. Бу йилги анжуман карантин сабаб онлайн тарзда ўтказилди. Карантин бўлганига қарамай, конференцияда қатнашиш учун мамлакатимиз ва 7та хорижий давлатлардан жами 550 муаллифдан 900дан ортиқ илмий тезислар ва мақолалар келиб тушди.\nСамДТИ ташкил этган бу йилги илмий-амалий конференция Ўзбекистонда «2020 йил – Илм-маърифат ва рақамли иқтисодиётни ривожлантириш йили» давлат дастури ижросига мувофиқ институтнинг 90 йиллик юбилейи арафасида ўтказилди.\nКонференцияни ўтказишдан асосий мақсад ёш олимлар ва талабаларни илмий-тадқиқот ишларига жалб қилиш, тадқиқот натижаларини тақдим қилишга ўргатиш ва мулоқот доираларини кенгайтириш орқали инновацион ишланмаларни амалиётга жорий қилишга кўмаклашиш бўлди.\nХалқаро илмий-амалий конференциянинг ялпи мажлиси ягона телекўприк орқали боғланган ва якдил жамоа сифатида бирлашган ҳолда бошланди. Ялпи мажлис ишини институт ректори профессор Жасур Ризаев табрик сўзи билан очиб берди ва олиб борди. Ялпи мажлисда Ўзбекистон ва МДҲ мамлакатларининг 10та олий тиббий ўқув юртларидан 500дан ортиқ олимлар ва талабалар қатнашиб, ташкилотчилар ва институт раҳбариятига ўзларининг энг илиқ сўзларини йўлладилар.\nКонференциянинг ялпи мажлиси ва 8та шўъба мажлисларида Беларусь, Россия, Қозоғистон, Украина, Жанубий Корея ва Тожикистондан 12та ва мамлакатимизнинг 6та тиббиёт олийгоҳларидан 150дан ортиқ талаба ва ёш олимлари бевосита чиқиш қилди. Ҳар бир шўъба мажлисида 200га яқин иштирокчи қатнашди. Энг долзарб ва қизиқарли ишлар муаллифлари диплом билан тақдирландилар.\nКонференциянинг барча материаллари СамДТИ чоп этиладиган «Биология ва тиббиёт муаммолари» илмий журналида нашр қилинади. Умид қиламиз, конференцияда билдирилган фикрлар, таклиф ва хулосалар мамлакатимизда тиббиёт ривожига, соҳага инновацияларни киритиш, моҳир тиббиёт кадрларини вояга етказиш ва халқимизга малакали тиббий ёрдам кўрсатиш сифатини кўтаришга хизмат қилади.


Суриялик қочқин Грецияга суюкли мушуги билан келди\n23:46 / 14.09.2015\nСуриялик қочқин Грециянинг Лесбос оролига ўзининг суюкли мушуги билан келди, деб ёзмоқда Huffington Post нашри. Европага денгиз орқали келган, бағрига мушугини босиб турган экракнинг расми Twitter’да жуда оммалашиб кетди ва унинг қайтадан чоп этилиши вирус кўринишини олди.\nНашр муҳожирнинг исмини келтирмаган, бироқ мушукнинг лақаби Зайтун эканлигини маълум қилган. Унинг эгаси мушукни Грецияга бир парча матодан ясалган йўргакда олиб келган. Мушук саёҳатдан кейин ўзини яхши ҳис қилмоқда.\nHuffington Post нашри ушбу сурат ким томонидан биринчи марта чоп этилганига аниқлик киритмаган. Бироқ нашрнинг ёзишича, сурат Грециянинг Protothema янгиликлар сайтида чоп этилгандан кейин интернет-фойдаланувчилар ва халқаро ОАВлар эътиборини жалб қилган. Сайт таҳририяти бу сурат “гуманитар фожиани инсонийроқ ўлчовда кўрсатишини” таъкидлаб ўтди.


Бокс бўйича Жаҳон чемпионатида ўзбекистонлик спортчиларнинг иштироки, «Пахтакор»нинг 14 марта Ўзбекистон чемпиони бўлиши, «Насаф»нинг ОФК Кубоги финалидаги мағлубияти — «Газета.uz»нинг ҳафталик спорт янгиликлари дайжестида.\n7 ноябр 2021, 13:47 Спорт\nЎтган 3 йилда 4 001 нафар ёшлар спортдаги ютуқлари учун имтиёз асосида ОТМларга ўқишга кирган\n2018−2020 йилларда жами 4 001 нафар ёшлар спортдаги ютуқлари учун имтиёздан фойдаланиб, ОТМларга ўқишга кирган. Бош прокуратура ўрганишларига кўра, имтиёздан фойдаланувчилар сонини сунъий ошириш мақсадида айрим спорт мусобақаларининг сони орттирилган. Туризм ва спорт вазирлиги бунда асосий айбдор мусобақа бош ҳакамлари эканлигини таъкидлаб, улар спорт федерациялари томонидан белгиланишини қайд этди.\nДавлат Бобонов ҳарбийлар ўртасида жаҳон чемпионлигини қўлга киритди\nОлимпия ўйинлари совриндори Давлат Бобонов дзюдо бўйича ҳарбийлар ўртасида жаҳон чемпиони бўлди. Яккалик баҳсларида Ўзбекистон терма жамоаси 4 та олтин ва 1 та бронза медалини қўлга киритиб, умумжамоа ҳисобида 1-ўринни эгаллади.\nФутбол. «Насаф» ОФК Кубоги финалида мағлубиятга учради\nФутбол бўйича Қаршининг «Насаф» клуби ОФК Кубоги финалида Баҳрайннинг «Муҳаррақ» жамоасига қарши майдонга тушди. Учрашувда 3:0 ҳисоби қайд этилди.\nГолларга 2-дақиқада Алмарди, 74-дақиқада Сабба ҳамда 80-дақиқада Чеверсанлар муаллифлик қилишди.\nШу тариқа қаршиликлар ОФК Кубогида 2-ўринни қўлга киритишди.\nБокс. Абдумалик Халаков кумуш медални қўлга киритди\nСербиядаги жаҳон чемпионатида финалга қадар етиб борган ўзбекистонлик боксчи Абдумалик Халаков ҳал қилувчи жангда франциялик Софиан Умияга имкониятни бой бериб, кумуш медални қўлга киритди. Терма жамоа мусобақани иккита медал билан якунлади.\nТаэквондо бўйича мамлакат биринчилиги ўз ғолибларини аниқлаб олди\nТаэквондо бўйича катталар ўртасида Ўзбекистон чемпионати якунланди. Аёллар -53 кг вазн тоифасида Чарос Қаюмова ғалаба қозонди. -57 кг вазн тоифасида ёш спортчи Озода Собиржонова 2017 йилги жаҳон чемпионати совриндори Динора Мамадибрагимовадан устун келди. Эркаклар ўртасидаги баҳсларда эса Жасурбек Жайсунов (-68 кг), Шуҳрат Салаев (-80 кг) ва Шоҳруҳ Ражабов (+87 кг) ғалаба қозонди.\nОлтин — Чарос Қаюмова\nКумуш — Ситора Эргашева\nБронза — Асалхон Хўжаниёзова\nБронза — Нозима Холмуҳаммедова\nОлтин — Озода Собиржонова\nКумуш — Динора Мамадибрагимова\nБронза — Лайло Полатова\nБронза — Покиза Пўлатова\nОлтин — Жасурбек Жайсунов\nКумуш — Нажмиддин Қосимхожиев\nБронза — Диёрбек Ҳайдаров\nБронза — Шаҳбоз Тусматов\nОлтин — Шуҳрат Салаев\nКумуш — Мавлонбек Тўхтасинбоев\nБронза — Азизбек Абдуқодиров\nБронза — Абдуқодир Хўжаёров\nОлтин — Шоҳруҳ Ражабов\nКумуш — Жавлонбек Суннатулаев\nБронза — Мирзонозим Шарапов\nБронза — Муҳаммадали Турғунтошев\n«Пахтакор» — Ўзбекистон чемпиони!\nФутбол бўйича Ўзбекистон чемпионатининг 24-тур учрашувлари ўтказиб бўлинди. Натижалар билан танишинг:\n24-турдан кейин мусобақа жадвали қуйидаги кўринишда:\nМазкур турда кейин бундан бир тур аввал чемпион бўлган «Пахтакор» жамоасига чемпионлик кубоги топширилди.\n8 ноябр 2021, 11:22\nБизнинг спорт корчалонлари мувафаққиятсизликларни (провал) мувафаққият деб кўтаришни роса қотирдилар. Токио олимпиадасида ҳам аслида катта мувафаққиятсизликка учрадик, биргина Б. Жалоловнинг ғалабасини қалқон қилиб олиб мукофотлар тарқатилди. Навбатдагиси, ундан ҳам шармандалиси бокс бўйича Сербияда ўтган ЖЧ да бўлди. Энди шундай давом этадилар чоғи.. Кимдир жавоб берадими ёки йўқми? Лаънат сизга корчалонлар. Қўлингиздан келмаса кетинг, шундоқ ҳам ўта тўйиб (аниқроғи бойиб) кетдинглар.\n19.01 Андижонда «Ҳизб ут-Таҳрир» ғояларини ўрганаётган 12 аёл аниқланди\n19.01 Қорақалпоғистонда муқовасидаги хато сабаб «Alipbe» методик қўлланмалари қайтариб олинади\nАндижонда «Ҳизб ут-Таҳрир» ғояларини ўрганаётган 12 аёл аниқланди


Мен нима ва кимдан қўрқаман? (Жулқунбой бобога ўхшатма) - zarnews.uz\nМен нима ва кимдан қўрқаман? (Жулқунбой бобога ўхшатма)\nАйниқса, менинг қўрқадиганим, ёзишдан қўрқаман. Сабабки, уни газета-журналларда чиқмай қолишидан қўрқаман. Чоп этилса биров ўқимаслигидан қўрқаман. Янаки, ўқиган кимса лабини тишлаб, “Чакки қилибсан...” дейишлигидан қўрқаман.\nЯна бундан бошқа қўрқадиган икир-чикирларим:\n— Шаҳар кўчаларидан ёмғир ёққанда юришдан, машиналар устимга сув сачратишидан қўрқаман. Яна қўрқаманки, бу йилги ёмғирли ҳавода сув босган кўчаларда қолиб кетишдан қўрқаман.\n— Бирор автоуловга чиқсам, ҳайдовчини йўлдаги чуқурларни териб ўтаман деб, автоҳалокат содир қилишидан қўрқаман. Яна қўрқаманки, йўлдаги “колодец” номлиғ нимарсаларнинг баъзисида қопқоқ йўқлигидан, баъзиси эса текис йўлда чипқондек чиқиб қолганидан қўрқаман...\n— Болаларимнинг очиқ-сочиқ кийинган ҳамшаҳарларимдан ўрнак олишларидан қўрқаман! Яна қўрқаманки, йўналишли автобусдаги чипта сотувчи йигитлардан юз сўм пулимни сўрашдан қўрқаман.\n— Дам олиш кунлари ички туризм сабаб зиёратчилар талотўпида қолиб кетмай деб Амир Темур мақбарасига киришдан қўрқаман. Яна қўрқаманки, бирор хорижлик сайёҳ сигарета чекиш учун жой сўраб қолса, махсус жойлар йўқлиги сабаб нима деб жавоб беришдан қўрқаман.\nҲарҳолда менинг ҳам қўрқинчларим ўзимга етарлик…\nАслиддин. 2019 йил. Апрель ойининг ўн тўққизи.


Биз учун ҳар бир иш ўрни муҳим – Президент тикувчилик корхонасига ташриф буюрди | Qalampir.uz\nБиз учун ҳар бир иш ўрни муҳим – Президент тикувчилик корхонасига ташриф буюрди\nЖамият\t21 Май 16:20 2374\nАввалроқ, Ўзбекистон Президенти Андижонга ташриф буюргани ҳақида хабар берган эдик. Ташриф давомида Шавкат Мирзиёев Андижон шаҳридаги “ВБМ Текстиль Груп” масъулияти чекланган жамият фаолияти билан танишди.\nҚайд этилишича, корхона биноси қарийб ўн уч йил қаровсиз ётган эди. Тадбиркорга “ноль“ қийматда берилгач, вазият тамомила ўзгарди. 6,5 миллион доллар маблағ эвазига қурилиш-таъмирлаш ишлари амалга оширилиб, Америка Қўшма Штатлари, Италия, Япониядан тикувчилик ва матога ишлов бериш дастгоҳлари келтириб ўрнатилди.\nЗамонавий қиёфа касб этган корхона ўн кун аввал фаолият бошлади. Бу ерда йилига ўртача 11 миллион дона тайёр трикотаж маҳсулотлари ишлаб чиқарилади. МДҲ мамлакатлари билан шартномалар имзоланган бўлиб, йилига 27 миллион долларлик маҳсулот экспорт қилиш мўлжалланган. Бу географияни кенгайтириш мақсадида Европа Иттифоқи давлатлари билан музокаралар олиб борилмоқда.\nКорхонада 1 минг 200 нафар аёл иш билан таъминланди. Давлат раҳбари улар билан суҳбатлашди.\n“Авваламбор, сизларни яқинлашиб келаётган улуғ айём билан табриклайман. Бу фабрика андижонликларга ўзига хос туҳфа бўлибди. Биз учун ҳар бир иш ўрни муҳим. Бу ерда шунча хотин-қиз ишли бўлганидан жуда хурсандман. Тадбиркорларимиз жаҳон бозорларига чиқмоқда. Бу – дунёқараш ўзгариши, имкониятлар натижаси“, дейди Президент.\n25 Май 16:12 42764\n26 Май 14:40 39557\n25 Май 23:18 37967\n26 Май 09:01 27353\n27 Май 20:39 25362


09:05 / 04.09.2017 4740 pdf Ўқиш режими + -\nМухтарам ҳазрат, биз яқинда интернет порталларида Нух алайхиссалом ясаган кемани Туркиянинг қайсидир тоғида топилгани ҳақидаги расмий маълумотлар ва видеони кўрдик, шу билан биргаликда насоролар бу билан ўз динлари хақлигини даво қилаётганларини ҳам айтишган (Мусо алайхиссалом ҳакидаги қисса инжилда ҳам келгани учун бўлса керак). Мени қизиқтирган савол шуки, хақиқатда бу кема топилганми, бу ҳақида қандай маълумотлар бор?\nШунга ўхшаш гаплар бор. Нуҳ алайҳиссалом насор бўлган эмаслар. У Зот барча ҳақ пайғамбарлар каби мусулмон бўлганлар.\n09:45 / 04.09.2017 1356\n18:18 / 05.09.2017 4113\n1933 18:45 / 26.04.2016\nҲайит намозига чиққанимда бир отахон .Нега бошингга дўппи киймадинг, бош кийимсиз намоз ўқисанг қабул бўлмайди,, дея менга танбеҳ бердилар. Ҳақиқатан ҳам давоми...\n2533 18:40 / 24.04.2016\n2996 15:27 / 10.06.2017\nАссалому алайкум Устозлар, саволим истихора намозининг канчалик тўғрилиги хакида. Менинг бир танишим уйланмоқчи. У уйланмоқчи бўлган қиз истихора намози ўқиган, давоми...\n2351 06:30 / 31.08.2018


Оврўпо Иттифоқи - BBC News O'zbek\nЭкспертлар: Россия минтақавий урушларга тайёрланмоқда\nЭкспертлар огоҳлантиради: Россия Европада минтақавий урушлар бошлашга тайёрланмоқда. Германиянинг Welt нашрида пайдо бўлган шу мазмундаги мақола Россия матбуотида шов-шувларга сабаб бўлди. Би-би-си бу борада россиялик экспертлар фикрига қулоқ тутди.\nҚирғизистон: Ўш қирғинида айблашган Азимжон Асқаров иши қайта кўрилади\nЎш ва Жалолободдаги этник низоларда айбланиб қамоқда ўтирган ҳуқуқбон Азимжон Асқаров ишини қайта кўриб чиқиш 30 июлга қолдирилган.\nГермания ва Ўзбекистон: Ўқишдан қайтиб, отилган ёш ўзбек жадидлар изидан\n1920-йилларда Туркистон, Бухоро ва Хоразм республикаларидан 100га яқин болалар ва ёш йигит-қизлар таҳсил олиш учун Германияга юборилганди.\nДунё, янгиликлар: Путин онасини сўккан грузиялик бошловчи ва Instagram'да қандай ўзгариш кутилмоқда?\nШимолий Кореядан бошпана, Эрон бойитаётган уран, Instagram'инг сўконғичларга ҳужуми - жаҳон матбуотида кенг ёритилаётган мавзулар билан танишинг.\nРоссия, хакерлар: Шахсий маълумотларнинг нархи қанча?\nЎтган йили, аслида, махфий сақланиши лозим бўлган автомашиналар давлат рақамлари реестрига киришга муваффақ бўлган журналистлар ҳарбий истихборот хизмати бўлмиш ГРУ ходимлари шахси ва хизмат томонидан фойдаланиб келинган Москвадаги бино манзилини аниқлаган эди.\nЕвропа ва миллатчилик: Нега радикал ўнгчилар нуфузи ортмоқда?\nЕвропа мамлакатлари бўйлаб сайловлар давом этар экан, радикал ўнгчи кучлар ва сиёсий партиялар имкониятни қўлдан бой бермасликка тиришмоқда.\nДунё, янгиликлар: Эрдўғон Истанбулда қайта сайловни ҳимоя қилди - мухолифат ғазабда\nТуркия Марказий Сайлов Комиссияси март ойида Истанбул ҳокимлиги учун ўтказилган сайлов натижаларини бекор қилди. Сайловда мухолифатдаги Жумҳурият Халқ Партияси (CHP) вакили Акрам Имомўғли кичик фарқ билан ғалаба қозонганди.\nЎта ўнгчи қарашлар ва ИШИД мафкураси ўзаро ўхшашми ё Янги Зеландия масжид ҳужумчисига ўхшаганлар кимдан илҳомланган бўлиши мумкин?\nТеррорчиликка қарши кураш бўйича экспертларнинг айтишича, Британиядаги ўта ўнгчи қарашларга эга экстремистлар Исломий Давлат томонидан интернетда тарқатилган материалларга катта қизиқиш билдирмоқда. Экспертлар нео-нацистлар ва ўта ўнгчи экстремистларнинг жиҳодчилар томонидан ёйинланган ҳужум уюштириш усулларини синчковлик билан ўрганаётганини айтади.\n2 апрел 2019\nЎзбекистон ва дунё: Европарламент Президент Мирзиёевдан нима истайди?\nЕвропа Парламенти депутатлари Ўзбекистон раҳбариятининг сиёсий ислоҳотларда илгари силжишга эришишини, инсон ҳуқуқлари ва матбуот эркинлигига қатъий риоя қилишини истайдилар.\nИспания ва миграция: ташландиқ испан қишлоқларига кўчган бўлармидингиз?\nҲар йили 40,000 нафар инсон Испания қишлоқларини тарк этмоқда. Қишлоқларни ташлаб кетиш Франко диктатураси даврида - 1950-йиллар сўнггида бошланган. Ўшанда оёққа тураётган завод-фабрикалар кичик қишлоқлардан келганларга имконият эшикларини очган эди.\nБритания парламенти Тереза Мэй келишувини рад этди\nБритания парламенти аъзолари Бош вазир Тереза Мэй таклиф этган "Брексит" келишувини рад этдилар.\nДемократия Индекси-2018: Ўзбекистон бироз демократлашди\nThe Economist нашри 2006 йилдан бери тайёрлаб келинадиган Democracy Index 2018 ҳисоботининг 11-нашрини эълон қилди. Ҳисоботда ўтган 2018 йил ҳолатига кўра, 165 мустақил давлат ва икки ҳудуддаги демократик ўзгаришларга атрофлича тавсиф берилган.\nЎзбекистон ва Гулнора Каримова: Zeromax туфайли куйган Германия компаниялари муаммоси "ҳал этилади"\nЎзбекистон ҳукумати Zeromax компаниясининг германиялик кредиторлари билан боғлиқ муаммони яқин орада ечишга бел боғлаган. Бу борада подробно.уз нашри хабар қилмоқда.\n14 декабр 2018\nБритания ташлаб кетаётган Европа Иттифоқи Ўзбекистон учун очиляптими?\nЕвропа Иттифоқининг 27 давлати раҳбарлари "брексит" номи билан билинган Буюк Британиянинг ЕИдан чиқиш шартларини белгиловчи битим лойиҳасини маъқуллашган. Битим кучга кириши учун британ парламенти томонидан тасдиқланиши керак.\nРоссия: Чеченлар Рамзан Қодировдан қаерга қочишмоқда?\nСўнгги ўн йилларда Чеченистон ҳукуматидан Европага қочиб бориш чеченлар учун асосий нажот чорасига айланди. Бироқ 2018 йилда ҳаммаси ўзгариб кетди: Рамзан Қодиров ҳукумати ватанда терроризмда айбланаётган чеченларни ортга қайтариш учун Европа мамлакатларига экстрадиция сўрови жўнатишни кўпайтирди, аммо бу ҳолат ҳам чеченларни бош олиб кетишдан тўхтатиб қола олмаётир.\n5 ноябр 2018\nСаудия Арабистони ва Ғарб манфаатлари журналист ўлими манзарасида қандай намоён бўлади?\nАҚШ президенти Доналд Трамп агар Саудия Арабистони Истанбулдаги Саудия консуллиги биносида ғойиб бўлган саудиялик таниқли журналист Жамал Хашоқжининг ўлимида айбдор, деб топилса, у ҳолда ар-Риёдга нисбатан «қаттиққўл жазо» қўллаши билан пўписа қилди. Аммо...\nЭркак киши билан қўл бериб сўрашишдан бош тортгани учун ишга қабул қилинмаган швециялик муслима судда ютиб чиқиб, иш берувчидан товон ундиришга муваффақ бўлди. 24 яшар Фараҳ Алхўжа таржимон сифатида ишга жойлашмоқчи бўлиб, суҳбатга борган. Бироқ эркак кишига қўл бермагани туфайли унинг суҳбати бекор қилинган.\nГреция ўрмон ёнғинлари 77 инсон умрига зомин бўлди\nҚутқарувчилар 26 инсон жасадини топдилар. Афтидан, катталар ва болалардан иборат гуруҳ аъзолари жонлари чиқаётган вақтда бир-бирларини қучоқлаб ҳаётдан кўз юмганлар.


Президент Мун Чжэ Ин “Корея Республикаси – Марказий Осиё” ҳамкорлик форуми ҳақида тўхталди\n1 20.08.2019 08:39:11\n2 20.08.2019 08:38:23\n15 20.08.2019 07:44:29\n217 19.08.2019 18:12:28\n112 19.08.2019 16:19:24\n190 19.08.2019 14:38:31\n30 19.08.2019 14:21:36\n91 19.08.2019 11:17:45\n64 20.08.2019 07:56:57\n867 19.08.2019 12:57:12\n129 18.08.2019 14:17:11\n30 19.08.2019 14:17:26\n213 19.08.2019 08:45:17\n1049 23.07.2019 10:21:25\n2217 20.07.2019 14:56:47\nЎзбекистон 217 18.04.2019 08:30:31\nКорея Республикаси Президенти Мун Чжэ Ин Ўзбекистон Республикасига давлат ташрифи арафасида «Халқ сўзи» ва «Народное слово» газеталарига интервью берди.\n– Жаноб Президент, мамлакатларимиз ўртасидаги стратегик ҳамкорлик истиқболларини қандай баҳолайсиз?\n– Аввало, корейс халқи Ўзбекистондан жуда миннатдор эканини алоҳида таъкидамоқчиман. Ўзбек халқи бундан саксон йиллар олдин бошпанасидан айрилган корейс миллатига мансуб фуқароларни ўз бағрига олди. Ўша вақтда Ўзбекистон ва унинг аҳолиси Иккинчи жаҳон уруши бошланиши билан боғлиқ мураккаб даврни бошдан кечирганини ёдга оладиган бўлсак, миннатдорлик туйғуси янада ортади. Корея Республикаси машаққатли йилларда беминнат ёрдам қўлини чўзган ўзбек халқига чуқур ҳурмат-эҳтиром ва дўстлик туйғуси билан қарайди.\n1992 йилда, Ўзбекистон ўз мустақиллигига эришганининг кейинги йили мамлакатларимиз ўртасида дипломатик муносабатлар ўрнатилди. Икки давлатнинг бундай жадал яқинлашуви асосида дўстлик ва ўзаро ишонч муносабатлари мужассам эди. Мамлакатларимиз ўртасидаги алмашинувлар кенгайиб, энергетика, автомобилсозлик, тўқимачилик саноати, логистика, ахборот технологиялари ва молия соҳаларида жадал ривожланди. Ўтган йили ўзаро савдо ҳажми мамлакатларимизнинг алоқалари тарихидаги максимал кўрсаткич – 2,1 миллиард АҚШ долларига етди.\nШунингдек, давлат раҳбарлари даражасидаги мулоқотлар ҳам фаол ривожланмоқда. Президент Шавкат Мирзиёев билан биргаликда халқ ва унинг манфаатлари ҳамма нарсадан устун бўлган давлат бошқаруви фалсафасига амал қиламиз, шахсий муносабатларимиз ҳам яқин дўстлик ва биродарлик руҳида мустаҳкамланиб бормоқда.\nМамлакатларимиз биргаликда яратаётган келажакка катта умид билан қарайман. Халқларимизнинг бир-бирига ишончи ва самимий туйғулари чуқур илдиз отади, амалдаги ҳамкорлик тажрибаси эса, унинг келгуси равнақига хизмат қилади. Ўзбекистон Республикаси ва Корея Республикаси Евроосиёнинг тинчлиги ва муштарак тараққиётини таъминлаш йўлида ҳамкорлик қилишига ишонаман.\n– Жаноб Президент, сизнингча, Ўзбекистон Республикаси ва Корея Республикаси ўртасидаги азалий дўстлик алоқаларининг сири нимада?\n– Мамлакатларимиз азалдан ўзаро ҳамкорлик, алоқа қилиб келган, бир-бирига таъсир кўрсатган. Афросиёб музейидаги деворий суратларда акс эттирилган қадимий корейс элчилари икки мамлакат ўртасидаги алоқалар тарихи узоқ ўтмишга бориб тақалишидан гувоҳлик беради. Узоқ муддатли ўзаро алоқалар туфайли тилимиз ва маданиятимизда умумий жиҳатлар юзага келган. Ўзбекистондаги “маҳалла” тузилмаси ва Кореядаги «маил» қишлоқ жамоаларида йўлга қўйилган анъанавий бир-бирига ёрдам бериш ва ҳамкорлик қилиш фаолияти кўп жиҳатдан жуда ўхшаш ва икки мамлакатнинг нечоғли яқинлигидан ёрқин далолатдир.\nМамлакатларимиз мураккаб даврларда бир-бирини қўллаб-қувватлаган. Ана шу дўстлик ва ишонч алоқаларини ривожлантириш бугун ҳам давом этмоқда. Ўзбекистонда истиқомат қилаётган корейс миллатига мансуб 180 минг фуқаро икки мамлакатни мустаҳкам кўприкдек бир-бирига боғлаб турибди. Дипломатик муносабатлар ўрнатилгач, биз Ўзбекистон билан алоқаларни ҳар жиҳатдан мустаҳкамлаб, ўзаро манфаатли амалий ҳамкорликни ривожлантириш борасида салмоқли натижаларга эришдик. Сурғил кони базасида Устюрт газ-кимё мажмуаси қурилиши лойиҳаси шулар жумласидандир. Мамлакатларимиз ўртасидаги бундай азалий дўстик келгусида янада яқин ва мустаҳкам бўлади.\n– Савдо-иқтисодий ва инвестиция соҳаларидаги ҳамкорлик, шунингдек, корейс капиталииштирокида Ўзбекистонда фаолият юритаётган юзлаб корхоналарни Ўзбекистон ва Жанубий Корея муносабатларидаги муҳим омиллар сифатида қайд этиш мумкин. Ушбу соҳалардаги ҳамкорликни янада ривожлантириш учун қандай устувор вазифаларни амалга ошириш зарур, деб ҳисоблайсиз?\n– Евроосиёнинг умумий тараққиётига доир якдил қарашга эга мамлакатларнинг иқтисодий ҳамкорлик борасидаги салоҳияти беқиёс. Истиқболга йўналтирилган иқтисодий ҳамкорлик учун, аввало, институционал асосларни мустаҳкамлаш жоиз. Мазкур давлат ташрифи асносида лойиҳалар ва инвестиция шароитларини янада яхшилаш йўлларини кенг муҳокама қилишни режалаштирмоқдамиз. Мамлакатларимиз компаниялари ҳамкор давлат бозорига дадил кириб бориши ҳамда икки томонлама савдо ва инвестициялар ҳажми янада ошишига ишонамиз.\nИкки томонлама ҳамкорликка оид лойиҳаларни амалга оширишнинг янги имкониятларини излаш, жумладан, газ конларини топиш ва электр станциялари қуришни давом эттирган ҳолда, ахборот-коммуникация технологиялари (АКТ), 5G мобиль алоқасининг бешинчи авлод технологиялари, космик технологиялар, саноатнинг янги тармоқлари, хусусан, тиббиёт ва биоиндустрия сингари илм талаб қилувчи илғор соҳаларда ҳамкорликни кенгайтириш ўта муҳим. Ўзбекистон тараққиёти – бу Корея Республикаси тараққиёти демак. Бизнинг мамлакатимиз иқтисодий ривожланишга оид тажриба билан бажонидил ўртоқлашиш ва турли соҳаларда ҳамкорликни кенгайтиришга тайёр. Умид қиламизки, халқларимиз ҳаётида ўз аксини топадиган ижобий ўзгариш ва тараққиётга эришамиз.\n– Жаноб Президент, Ўзбекистоннинг Корея Республикаси томонидан амалга оширилаётган “Янги шимол сиёсати”даги ўрни ва роли нимадан иборат?\n– Ўзбекистон Шарқ ва Ғарб ўртасидаги алоқалар маркази ҳисобланади. Ўзбекистон тарихи математика, тиббиёт ва астрономия фанларига асос солган Ал Хоразмий, Ибн Сино ва Улуғбек каби буюк мутафаккирлар номи билан боғлиқ экани бежиз эмас. Ўзбекистон турли мулоқотлар воситасида тамаддунлар ривожига хизмат қилган, бугун эса, ана шу восита ёрдамида инновация ва тараққиётга эришмоқчи.\nКорея Республикаси ҳам, ўз навбатида, алмашинувлар туфайли тараққий этган. Кореяда ҳозир ҳам қадимий Марказий Осиё билан муносабатлар излари топилмоқда. Бинобарин, биз узоқ вақт давомида бошқа мамлакатлар билан савдо орқали янги маданият ва тамаддунлардан баҳраманд бўлганмиз. Бугунги кунда ҳам технологиялар алмашинуви ва савдога асосланган иқтисодий тараққиёт йўлидан бормоқдамиз.\n«Янги шимол сиёсати» Корея ярим оролида барқарор тинчлик ўрнатиш ва биргаликдаги саъй-ҳаракатлар билан Евроосиё қитъасида тинчлик ва тараққиётга эришишга қаратилган. Ушбу сиёсат икки мамлакат ўртасидаги ўзаро манфаатли ҳамкорлик доирасидан чиққан ҳолда Марказий Осиё ва бутун Евроосиёнинг умумий тараққиётига хизмат қилади. “Янги шимол сиёсати”ни амалга оширишда Евроосиёнинг муҳим шериклардан ҳисобланган Ўзбекистон билан алоқаларни мустаҳкамлаш ва Янги Ипак йўли даври бошланишига умид қиламиз.\n– Корея ва Ўзбекистон географик жиҳатдан бир-биридан узоқ бўлса-да, кўпчилик халқларимизнинг миллий характери ва фикрлаш тарзи ўхшаш эканини қайд этади. Жаноб Президент, сизнингча, икки мамлакат ўртасида алоқалар шаклланишида маданий ҳамкорлик ва гуманитар алмашинув қандай аҳамият касб этади?\n– Ўзбекистон ва Корея нафақат географик жиҳатдан бир-биридан узоқ, балки уларни пурвиқор тоғлар, баланд тепалик ва саҳролар ажратиб туради. Шунга қарамай, ўзаро муносабатлар ва бир-биримизни янада яхшироқ билишга интилиш тобора кучайиб бормоқда. Бу сафар Тошкентда ўз эшикларини очадиган «Корея маданият ва санъат уйи» халқларимизни янада яқинлаштиришига ишончим комил. Президент Шавкат Мирзиёевга алоҳида эътибор, Ўзбекистон халқига эса юксак саховат учун миннатдорлик изҳор қилмоқчиман.\nСўнгги пайтларда Корея Республикасида Буюк Ипак йўли тамаддуни ўчоғи бўлган Ўзбекистонга қизиқиш тобора ортмоқда. Ўйлайманки, ўтган йили жорий этилган визасиз тартиб ва бу йилдан авиарейслар сони оширилгани туфайли келажакда фуқароларимиз ўртасида борди-келди янада кўпаяди. Бундан ташқари, мамлакатларимиз қадим анъана ва маданиятга эга. Умид қиламизки, бу ўзаро алмашинувлар ва мулоқотни янада ривожлантиришга хизмат қилади. Бу нафақат икки томонлама алоқаларни мустаҳкамлаш, балки инсоният маданий меросини келажак авлодларга етказишда ҳам улкан аҳамият касб этади.\n– Жаноб Президент, “Корея Республикаси – Марказий Осиё” ҳамкорлик форумининг Марказий Осиё барқарор ижтимоий-иқтисодий тараққиётидаги роли хусусида тўхталсангиз.\n– Сўнгги йилларда Ўзбекистон Республикасининг фаол саъй-ҳаракатлари туфайли Марказий Осиёда ҳамкорлик муҳити қарор топмоқда. Кўп қиррали ҳамкорликни ривожлантириш Марказий Осиёнинг барқарор ижтимоий-иқтисодий тараққиётига хизмат қилади.\nКорея Республикаси 2007 йилдан буён Марказий Осиё минтақасида ҳамкорликни ривожлантириш йўлидаги ишларни амалга оширмоқда. “Корея Республикаси – Марказий Осиё” ҳамкорлик форуми доирасида ҳар йили Марказий Осиёнинг беш мамлакати ҳукумати, ишбилармон ва илмий доираларининг масъул вакиллари, маданият арбоблари билан алмашинув ва алоқалар, шунингдек, давлат компаниялари ва хусусий бизнес иштирокида қўшма ҳамкорлик лойиҳалари татбиқ этилмоқда. 2017 йил июль ойида Сеулда “Корея Республикаси – Марказий Осиё” ҳамкорлик форуми котибияти ташкил этилган эди. Айни пайтда бизнинг мамлакатимиз ва Марказий Осиё давлатлари вакиллари томонидан транспорт, логистика, энергетика ва соғлиқни сақлаш соҳаларидаги лойиҳаларни амалга ошириш бўйича фаол иш олиб борилмоқда.\nЖорий йилнинг иккинчи ярмида Корея Республикаси ва Марказий Осиё мамлакатлари ҳамкорлигига доир XII форум бўлиб ўтади. Мазкур форум вазирлар даражасида ўтказилаётгани унинг аҳамиятини янада оширади. У ядродан холи ҳудуд барпо этиш ва Марказий Осиё минтақасида тинчлик ва барқарорлик ўрнатилишига хизмат қилган Марказий Осиёнинг билим ва тажриба алмашиш майдончасига айланишига умид қиламиз. “Корея Республикаси – Марказий Осиё” ҳамкорлик форуми минтақадаги алоқаларни янада мустаҳкамлаши ва Евроосиёда тинчлик ва тараққиёт концепциясини амалга оширишда муҳим омил бўлиб хизмат қилишини истаб қолардик.\nХитой Адлия уйғур мусулмонлари боғча инвестор сайёр қабул БАА ИИБ ва фермер Натариус Туркия\nКорея Республикаси Президенти 21 апрель куни юртига жўнаб кетди\n18.07.2019 13:24:16 7247\n25.04.2019 10:50:31 5829\n12.05.2019 19:40:36 5285\n04.04.2019 08:38:09 5284


Наҳотки Эрдўған бош вазирсиз қолса? » Ўзбекистон янгиликлари – Zamin.uz\nНаҳотки Эрдўған бош вазирсиз қолса?\n30 декабрь 2016, 22:53\nТуркия парламентининг махсус комиссияси 30 декабрь куни республиканинг парламент бошқарув шаклидан президентлик бошқарув шаклига ўтишини кўзда тутувчи конституциявий ислоҳот лойиҳасини тасдиқлади. Мамлакат конституциясига ўзгаришлар киритиш лойиҳаси Ражаб Тоййиб Эрдўған раҳбарлик қилувчи ҳукмрон Адолат ва тараққиёт партияси томонидан киритилган, деб ёзади Кун.уз сайти.\nҚонун лойиҳаси энди депутатлар томонидан муҳокама қилинади. Агар 550 парламентарийдан 330 нафари мамлакатнинг бош қонунига ўзгаришлар киритиш учун овоз берса, у ҳолда бу масала умумхалқ референдумга қўйилади. Лойиҳа муаллифларининг фикрича, плебисцит 2017 йилнинг март ёки апрель ойидаёқ ўтказилиши мумкин.\nДепутатлар қонун лойиҳасини тасдиқлашса, улардан сўнг турк фуқаролари ҳам уни қўллаб-қувватласа, мамлакатнинг нафақат конституцион ва ҳукумат тизими ўзгаради, балки бошқа ислоҳотлар ҳам бошланади. Ташаббускорларнинг тахминига кўра, бу ислоҳотлар Туркиянинг демократлашув жараёнига ижобий таъсир кўрсатиши керак.\nДастлаб лойиҳага 21 тузатиш киритиш кўзда тутилганди. Махсус комиссиянинг 10 кун давом этган мажлисидан кейин 18 тузатиш қилишга қарор қилинди.\nЎзгаришлар моҳияти нимадан иборат?\n- Туркия 2019 йилга қадар ўтиш даврига киради, бу давр ичида мамлакатда парламент ва президентлик сайловлари ўтказилмайди;\n- Давлат раҳбари ва депутатлар 2019 йилда, бир кунда сайланади. Шундан кейин сайловлар ҳар 5 йилда ўтказилади. Бундан ташқари, лойиҳага мувофиқ президент ўз лавозимига икки мартадан ортиқ сайланиши мумкин бўлмайди;\nАйнан шу банд экспертлар жамияти томонидан энг кўп танқидга учрамоқда, зеро шундай бўлган тақдирда, Эрдўған 2029 йилгача ҳукумат тепасида қолиш ҳуқуқига эга бўлади;\n- Бош вазир лавозими бекор қилинади. Давлат раҳбари вице-президентлар, вазирлар ва бошқа юқори лавозимли амалдорларни тайинлаш имконини қўлга киритади;\n- Президент давлат бюджети лойиҳаларини тайёрлаш ва тасдиқлаш учун парламентга тақдим этиш ҳуқуқини олади. Қолган қонунчилик функциялари парламентарийлар тасарруфида бўлади;\n- Президент парламентга босим ўтказиш имконини қўлга киритади - у истаган вақтда парламентни тарқатиб юбориш ҳақида эълон қилиши мумкин;\nТуркия раҳбари шундай қилган тақдирда унинг ваколат муддати автоматик равишда қисқаради, мамлакатда эса янги сайловлар (парламент ва президентлик сайловлари) ўтказилади.\n- Парламент депутатлигига номзодларга нисбатан ёшга доир қўйиладиган талаблар ўзгаради. Ҳозирда салоҳиятли номзод 25 ёшга етиши керак бўлса, конституцияга ўзгартириш киритилган тақдирда, 18 ёшли халқ номзодлари пайдо бўлиши мумкин. Депутатларнинг умумий сони 550дан 600 нафарга ошади.\nТеглар: киритиш пайдо ўтказилади қилинди вице президентлик\nЯнгиликлар » Дунё » Наҳотки Эрдўған бош вазирсиз қолса?\n17:04 Россия ишлаб чиққан Сурия конституцияси лойиҳаси эълон қилинди\n13:46 Мисрдаги блокпостга жангарилар томонидан ҳужум уюштирилди


Мухолифатчи журналист Қирғизистонни тарк этишга мажбур бўлди\nҚирғизистон ҳокимиятидаги юқори лавозимли амалдорлар тўғрисида танқидий мақолалар ёзгани билан танилган мухолифатчи журналист Уран Ботобеков 27 январь куни мамлакатни тарк этиб, учинчи давлатдан бошпана сўраётгани маълум бўлди.\nБишкек шаҳар суди президент Атамбаевнинг энг яқин одамларидан бири бўлган Икромжон Илмиянов ҳақида танқидий мақола ёзган журналистни 1 миллион 800 минг сўм, яъни 23 700 доллар жаримага тортган эди. Суд Уран Ботобеков ёзган мақолани тухмат сифатида баҳолаган.\nИкромжон Илмиянов президент маъмурияти раҳбари ўринбосари лавозимидан танқидий мақола туфайли истеъфо беришга мажбур бўлган эди. Шундан сўнг у президент маслаҳатчиси лавозимига тайинланган. Илмиянов Уран Ботобековни тухматда айблаб судга берган эди.\nАйни пайтда Уран Ботобеков қайси мамлакатга чиқиб кетгани маълум эмас.


Ahlisunnat.uz | Эрнинг аёли устидаги ҳақлари\nБош саҳифа / Никоҳ ва оила / Эрнинг аёли устидаги ҳақлари\nНикоҳ ва оила 762\nСавол: Эрнинг аёли устида қандай ҳақлари бор?\nЖавоб: Эрнинг аёли устида ҳақлари кўп. Аёл эри билан яхши муомалада бўлиш керак. Ҳадиси шарифда “Аёлнинг жиҳоди бу – эри билан яхши муомалада бўлишдир” деб марҳамат қилинди. (Табароний)\nБир аёл эрини чиройли кутиб олар, ширин гаплар гапириб кайфиятини кўтаришга ҳаракат қиларди. Пайғамбар жанобимиз аёлнинг бу ҳаракатларини билиб “Аёлингга салом сўзла, ярим шаҳид савобига қовушганини хабар бер!” деб марҳамат қилдилар. (Ширъа)\nАёлларнинг Жаннатга киришлари эркакларга қараганда осондир. Бир ҳадиси шарифда “Аёл беш вақт намозини ўқиса, рўзасини тутса, ўзини бегона эркаклардан сақласа ва эрининг амрига бўйсунса, Жаннатга киради” деб марҳамат қилинди. (Ибн Ҳуббан)\nЭрини рози қилган аёл учун қўрқув йўқ. Ҳадиси шарифларда “Эрини рози қилиб, вафот этган аёл Жаннатга киради” (Термизий) ва “Эрига меҳр-муҳаббатли бўлган, фарзанд туққан, хафа бўлганда ёки эри ундан жаҳли чиққанда эрини рози этмагунча ухламаган аёл Жаннатидир” (Табароний) деб марҳамат қилинди.\nАёл киши учун зеб-зийнат ашёлари мубоҳдир. Зийнат ашёларини олиш учун эрини қийин аҳволга солмаслик, зийнатларини бегона эркакларга кўрсатмаслик керак. Шунда зийнатлари Жаннатга киришига моне бўлолмайди. Ҳадиси шарифда марҳамат қилиндики: “Жаннатда аёлларнинг оз эканлигини кўрдим. Сабабини сўрадим. “Уларни олтин ва зийнатлар чалғитди” деб жавоб бердилар.” (И.Аҳмад)\nЭрига қўлидан келганича кулар юз билан муомала этиб, севги кўрсатиш керак. Тили билан ҳам уни ранжитмаслик лозим. Ҳадиси шарифда “Қиёматда Аллоҳу таоло эрига тили билан азият берган аёлнинг тилини 70 аршин узун қилиб, бўйнига ўрайди. Эрига ёмон қараган аёлни ҳам боши кесилган ва бадани парчаланган ҳолга келтиради” дейилди. (Ширъа)\n“Сендан нима кўрдим” деб ношукр бўлмаслик керак. Ҳадиси шарифларда марҳамат қилиндики:\n“Агар эрига нисбатан ношукр бўлмасалар эди, барча намоз ўқийдиган аёллар Жаннатга кирардилар.” (Ширъа)\n“Жаҳаннам аҳлининг аксарисини аёллар ташкил этганини кўрдим. Сабаби кўп қарғайдилар ва эрига нисбатан ношукр бўладилар.” (Бухорий)\nЭрига бир яхшилик қиладиган бўлса, уни кейин юзига солмаслик керак. Ейиш-ичиш ва кийим масаласида уни ранжитмаслик, қилолмайдиган ишини ундан истамаслик лозим. Эрининг шаънини ҳимоя қилиши, ҳар ишда уни рози қилиб, кўнглини хушнуд этишга ҳаракат қилиш керак. Ҳадиси шарифда марҳамат қилинадики: “Эрнинг аёли устидаги ҳақи менинг сизларнинг устингиздаги ҳақим кабидир. Шундай экан, эрининг ҳақини ўрнига қўймаган, Аллоҳу таолонинг ҳақи эътибор бермаган бўлади.” (Ширъа)\nАёл эрини ранжитмаслик керак.\nБир куни ҳазрати Фотима отасининг ҳузурига йиғлаб келди. Расулуллоҳ жанобимиз сўрадилар:\n- Ё Фотима, нимага йиғлаяпсан?\n- Бехосдан гапириб юборган бир гапимга Али мендан аччиқланди. Узр сўрадим. Лекин уни ранжитиб қўйганим учун йиғлаяпман.\n- Қизим, билмасмидинг, Аллоҳу таолонинг розилиги эрнинг розилигига боғлиқ. Доимо эрини рози қилишга ҳаракат қилиб, эри ундан рози бўлган аёл қандай бахтли аёлдир. Аёллар учун энг устун ибодат эрига итоатдир. Эри аёлидан рози бўлса, бу аёлнинг истаган эшигидан Жаннатга кириш ҳуқуқи бўлади. Эрини ранжитган аёл уни рози қилгунга қадар Аллоҳу таолонинг лаънатида бўлади. (Р.Насиҳин)\nЭр ҳақига риоя қилиш аёлга жиҳод этишдек савоб қозондиради. Ҳадиси шарифларда марҳамат қилиндики:\n“Эр ҳақига риоя қилиш Аллоҳ йўлида жиҳод этиш кабидир.” (Табароний)\n“Аёл эридан рухсатсиз нофила рўза тутолмайди. Агар рухсатсиз рўза тутса, оч ва сувсиз қолади, ҳеч қандай савоб қозонмайди. Эридан рухсатсиз уйидан чиқолмайди. Агар рухсатсиз чиқса, кўкдаги фаришталар уйига қайтиб киргунча лаънат этадилар.” (Табароний)\n“Эри аёлини бир эҳтиёж учун чақирса, аёл тандир бошида бўлса ҳам ҳамон эҳтиёжига жавоб берсин!” (Термизий)\n“Эри тўшакка чақирганда келмаган аёлга фаришталар тонгга қадар лаънат этадилар.” (Бухорий)\n“Эрининг рухсатисиз кўчага чиққан аёлга эри рози бўлгунга қадар қуёш ва ой нури тушадиган барча нарса лаънат этади.” (Дайламий)\n“Аёл эридан рухсатсиз (ота-она, ака-укаларидан ташқари) ҳеч кимни уйига киритолмайди, нофила намоз ўқиёлмайди.” (Табароний)\n“Аёлларингизнинг кўзни оладиган даражада безаниб кийинишларига моне бўлинглар. Бани Исроил аёллари ҳашамдор кийиниб, кибрланиб масжидга борганлари учун лаънатланганлар.” (Ибн Можа)\n“Эри рози бўлмагунча аёлнинг намозлари ва ҳеч бир яхшилиги қабул бўлмайди.” (Табароний)\n“Аёлнинг намозлари қабул бўлмайди” дегани намоз қарзидан қутулади, фақат намоз ўқишдан ҳосил бўладиган катта савобларга қовушолмайди деганидир. Намози бекорга кетади дегани эмас.\nБир аёлдан эри рози бўлмайдиган бўлса, бу аёл гуноҳининг азобини тортгандан кейин Жаннатга киради. Жаннатга фақат кофирлар кирмайди. Мусулмон одам гуноҳи кўп бўлса ҳам, охирида албатта Жаннатга киради.\nЭр-хотин яхши муносабатда бўлиб, бир-бирининг розиликларини олиш керак.\nСавол: Эримдан рухсатсиз мавлуд учун, ваъз тинглаш учун, намоз ўқиш учун масжидга, қўшниникига борсам бўладими?\nЖавоб: Зарурий керак бўлган диний илмларни эри ўргатмаган аёл муносиб бир аёл устоздан буни ўрганиш учун рухсатсиз уйидан чиқа олади. Эрингиз рухсат берса ҳам қўшниларникидаги бекорчи, динга мос бўлмаган гаплар гапириладиган йиғинларга қатнашишингизни тавсия этмаймиз. Аёлларнинг масжидга боришлари ҳам дуруст эмас. Бир неча аёлнинг йиғилиб, яхши бир илмиҳол китобини ўқишлари жуда яхши бўлади.\nСавол: Ҳар сафар ташқарига чиқишимда эримдан рухсат олишим керакми?\nЖавоб: Бир марта рухсат олинади. Яъни истаган вақтим ташқарига чиқишим мумкинми деб сўрайсиз. Ҳа деса, ҳамма вақт чиқишингиз мумкин. Чиқмайсан деса, ишга ҳам бора олмайсиз. Уйда унга оид молларни тиланчига ёки меҳмонга рухсатсиз бера олмайсиз. Яъни меҳмонга бир пиёла чой ҳам бера олмайсиз. Аммо “Истаган нарсангни истаган жойингга сарфлай оласан ва истаган вақтинг истаган ерингга бора оласан” деган каби рухсат олсангиз, истаган нарсангизни истаган жойингизга сарфлашингиз ва истаган ерингизга боришингиз мумкин. Рухсатсиз қилмаслик керак.\nСавол: Аёл борган ерида ғийбат этса, ёлғон гапирса, ишлаган гуноҳлари эрига ҳам ёзиладими?\nЖавоб: Агар билмаса ёзилмайди. Гуноҳ ишланишини билиб туриб юборса, ёзилади.\nСавол: Муқим бўлган бир аёл бошқа шаҳардаги эрининг ёки маҳрам қариндошининг ёнига маҳрамсиз бора оладими?\nЖавоб: Муқим бўлса, бора олмайди. Сафарда бўлса, бора олади. Масалан, эри билан Истанбулда яшайди. Эри билан Анкарага борган. Сўнгра эри Истанбулга қайтган. Аёли бир ҳафтадан кейин ёнида маҳрами бўлмасдан Истанбулга эрининг ёнига келиши мумкин.\nСавол: Аёлнинг жиҳоди қанақа бўлади?\nЖавоб: Риёд-ун Насиҳинда айтиладики: Расулуллоҳ жанобимиз уй ишларини ҳазрати Фотимага, кўча ишларини ҳазрати Алига топширган ва бу хусусда шундай марҳамат қилгандилар:\n“Аёлининг уйда ўтириши учун шароитларни қилиб берган, уни бегона эркакларнинг назаридан сақлаган, уммати Муҳаммадийнинг душманга асир тушганларини сотиб олиб, озод этгандек савобга қовушади.”\n“Ё Фотима, эри ундан рози бўлган аёл қандай бахтли аёлдир. Аллоҳу таолонинг фарзларини бажаришдан, эрига итоат қилишдан кейин аёллар учун жун титиш, ип йигиришдан устун иш йўқ. Бир соат жун титиш, ип йигириш ёки тўқиш аёллар учун бир йил ибодатдан кўра савоблироқдир. Тўқиган ҳар толалари учун амал дафтарига бир шаҳид савоби ёзилади.”\n“Беш вақт намозини ўқиган, молининг закотини берган, Рамазон рўзасини тутган, эрининг гуноҳ бўлмаган ишларида унга итоат этган ва ҳижобда (аврат ерларини бекитиб) юрган аёл Жаннатга истаган эшигидан киради.” (Эр-хотин ҳақлари баҳси)\nПайғамбар жанобимиз ўз қизига ва бошқа аёлларга шаҳид савобини қозониш учун уй ишлари билан машғул бўлишни амр этмоқдадир. Бошқа бир ҳадиси шарифда “Аёлнинг жиҳоди эри билан яхши муомалада бўлмоқ” деб марҳамат қилинди. (Ширъа)\nСавол: Ахлоқсиз эрга ҳам дин амр этган шаклда муносабатда бўлиш керакми?\nЖавоб: Золимга ҳам, мазлумга ҳам дин амр этган шаклда муносабатда бўлиш керак. Яхшилик қиладиган, аёлини ранжитмайдиган эрнинг нимасига сабр қилади? Аёли ёмон ахлоқли бўлса, эр сабр этади, эри ёмон ахлоқи бўлса, аёли сабр этади. Бу имтиҳонда сабр этган жуда кўп савоб олади. Ёмонлик қилган, ўзига қилади.\nМазлумларнинг, сабр этганларнинг ёрдамчиси Аллоҳдир. Аллоҳу таоло ҳеч кимнинг ҳақини бошқа бирида қолдирмайди. Сабр этганларга ҳисобсиз мукофотлар беради.\nСавол: Эрнинг бир жойга кетаётганида аёлидан рухсат олиши керак эмас-у, нега аёл эридан рухсат олиши керак?\nЖавоб: Динимиз энг оғир жавобгарликни эрнинг бўйнига юклаган. Эрнинг вазифаси меҳнат қилиб, уйнинг бекаму-кўст қилмоқ, аёлини гуноҳлардан ва ҳар турли таҳликалардан сақламоқдир. Аёл ишлашга мажбур бўлмагани каби уй ишларини бажаришга ҳам мажбур эмас. Эрининг ишлаган гуноҳларига ҳам жавобгар бўлмайди. Фақат эр аёли ишлаган гуноҳларга ҳам жавоб беради. Шунинг учун эри аёлининг гуноҳ ишланадиган ерга боришига рухсат бермайди, агар рухсат берадиган бўлса, ўзи ҳам гуноҳкор бўлади. Шу сабабдан аёл бир жойга бормоқчи бўлганида эридан рухсат олишга мажбур.\nСавол: Бир аёл эрининг ёнида тарбияга мос бўлмаган ҳолатда ўтира оладими?\nЖавоб: Яхши эмас. Расулуллоҳ жанобимиз ҳатто қизининг ёнида оёқларини узатиб ўтирмасди.\nСавол: Қўшнимизнинг аёли жуда шаллақи. Эри ҳам, атрофидагилар ҳам унинг қилиқларидан безор бўлган. Намоз ҳам ўқимайди. Эри “Агар гуноҳ бўлмаса, ажрашаман” дейди. Бундай аёл билан ажрашиш гуноҳми?\nЖавоб: Тузалиши ва яхшиланиши мумкин бўлмаса, эрига ва қўшниларига озор берган ёки намоз ўқимайдиган, бошқа фарзларни бажармайдиган аёл билан ажрашиш гуноҳ эмаслиги дин китобларида ёзилган.


Россия ИДга биринчи марта сув ости кемасидан туриб зарба берди\n23 январ 2021, Тошкент вақти: 23:37\nРоссия биринчи марта Ўрта ер денгизидаги “Ростов на Дону” сув ости кемасидан туриб “Калибр” ракеталари билан Суриядаги “Исломий давлат” манзилларига зарба берди.\nБу ҳақда 8 декабрь куни Россия мудофаа вазири Сергей Шойгу президент Владимир Путинга ҳисобот берди. Хабарда айтилишича, Россия зарба берилиши ҳақида АҚШ мудофаа вазирлигини олдиндан огоҳлантирган. Бу хабарни Пентагон расмийлари ҳам тасдиқлади.\nСергей Шойгунинг билдиришича, сўнгги уч кун ичида Россиянинг Ту-22 оғир бомбардимончи самолётлари Суриядаги “Исломий давлат” манзилларига ҳаводан 60 марта зарба берган.\nБундан ташқари Россия мудофаа вазири президент Путинга Туркия томонидан уриб туширилган Су-24 рус ҳарбий учоғи қора қутисини топиш учун Сурия ҳукумат кучлари ва рус ҳарбийларидан иборат гуруҳ жўнатилганини ҳам айтди. Владимир Путин қора қути ҳорижлик экспертлар иштирокида текширилиши кераклиги ҳақида кўрсатма берди.\nТуркия Су-24 самолёти 24 ноябрда Туркия чегарасини бузиб ўтгани ортидан уриб туширилганини билдирган. Россия эса бу билдирувни инкор этиб келмоқда.


БМТ: Яманнинг қарийб 8 миллион аҳолисига очлик таҳдид солмоқда\n10:12 / 18.05.2016\nБМТ гуманитар масалаларни мувофиқлаштириш бошқармаси директори Жон Гингнинг Яманга сафари якуни бўйича баёнотига кўра, Яман Республикасининг 7,8 млн фуқароси халқаро озиқ-овқат хавфсизлиги меъёри бўйича истеъмол маҳсулотларининг жиддий танқислигини бошидан кечирмоқда.\n"7,8 миллиондан ортиқ инсон озиқ-овқат маҳсулотларига муҳтож. Халқаро озиқ-овқат хавфсизлик меъёрига кўра, улар очлик белгисидан бир даража юқорида турибди. Бу жиддий ҳолатдир", - деган Жон Гинг.\nУнинг сўзларига кўра, мамлакат аҳолиси ачинарли вазиятда кун кечирмоқда. 10 млн.дан ортиқ одам соғлиқни сақлаш соҳасида дастлабки тиббий хизматларга муҳтож, 7,5 млн. киши тоза ичимлик сувидан маҳрум. Мамлакат ичкарисида кўчганларнинг сони 2,5 миллионни ташкил этади.\nГингнинг қайд этишича, 2015 йил март ойида исёнчилар ва ҳукумат қўшинлари ўртасида бошланган қуролли тўқнашувларгача Ямандаги вазият ўта мураккаб бўлган, аммо жанговар ҳаракатлар бошлангач у бутунлай издан чиқиб, гуманитар фожиа ёқасига келиб қолган. БМТ бошқармаси раҳбари маълумотига кўра, Яман жаҳон ҳамжамияти жиддий диққат-эътибори қаратилган 4та инқирозли минтақадан биридир.\nШунга қарамай, дунё мамлакатлари БМТнинг Яман аҳолисига зудлик билан ёрдам кўрсатиш учун маблағлар ажратишни сўраб қилган мурожаатларини эътиборсиз қолдирмоқда.\n"Биз 1,8 млрд доллар ажратишни сўрагандик, аммо жорий йилнинг ўтган даври мобайнида биз ушбу сумманинг атиги 16 фоизини олдик, холос", - деб вазиятни тушунтирган Гинг.\nБМТ маълумотларига кўра, ҳукумат ва исёнчилар ўртасидаги қуролли тўқнашувлар оқибатида 6,4 мингдан ортиқ одам ўлган, 30 мингдан ортиқ киши тан жароҳати олган. Ҳалок бўлганларнинг 930 нафари ёш болалар экани алоҳида қайд этилмоқда.


Бранко Иванкович: “Насаф” ўз ўйинимизни ўйнашга имкон бермади” » Ўзбекистон янгиликлари – Zamin.uz\n, 09 2020, 15:20\n03 апр, 07:30 2 230 Спорт\n“Насаф” – “Персеполис” учрашуви якунига етгач, ўйин якунларига бағишланган матбуот анжумани бўлиб ўтди. Матбуот анжуманининг дастлабки қисмида “Персеполис” жамоаси бош мураббийи Бранко Иванкович иштирок этди.\n- Ассалому алайкум, бугун жуда чиройли ўйин бўлди. “Ўйинда қўлга киритилган натижадан мамнунман. Биз ушбу ўйиндан сўнг кейинги босқич масаласини ҳал қилиб қўйдик. Бу эса бизнинг асосий мақсадимиз эди.\nЎйинга тўхталадиган бўлсам, жуда шиддатли футбол учрашувига гувоҳ бўлдик. “Насаф” кейинги босқичга чиқа олмади. Бугун гол кирита олмаган бўлсада, жуда ажойиб ўйин кўрсата олди.\nШу ўринда мезбонларга, бизга кўрсатган эҳтироми ва яратиб берган шароитлари учун ўз миннатдорчилигимни билдираман\nБиз чемпионлар лигасининг энг қийин гуруҳидан жой олганмиз. Шуни таъкидлаш керакки, бугун биз Осиёнинг исталган жамоасига қарши сифатли ўйин намойиш эта олишимизни кўрсата олдик.\nБугунги ўйиндан кейин жамоамизда ишонч пайдо бўлди. Кейинги ўйинда ҳам “Ал Садд”ни мағлуб этган холда гуруҳда биринчи ўринни олиш ва босқичма- босқич ижобий натижа кўрсатишга ҳаракат қиламиз.\nБугун “Насаф” жуда ҳам юқори кайфиятда ўйнади, 90 дақиқа давомида гол уришга ҳаракат қилди ва жамоамизга ўз ўйинини намойиш қилишга имкон бермади. “Насаф”га Драган Чераннинг жароҳати халал берди, аммо бу жамоани ёрқин келажак кутмоқда. Таркибида иқтидорли ёшлар кўп.\n“Насаф”даги 20 ва 10-рақамдаги футболчилар менга ёқди. 6 ва 7-рақамдаги футболчиларда ҳам маҳорат юқори. Шунингдек Лукич ўнг қанотдан кўп ҳужумлар орқали бизга “бош оғриқ” бўлди. Таъкидлайман, “Насаф" бугун биринчи ўйиндан буткул бошқача рақобат кўрсатди. Илк ўйинимизда мамлакатиингизда чемпионат бошланмагани “Насаф”га панд берган эди.\nБранко Иванкович кечаги саволни эслади ва ҳакамликдан очиқчасига норози бўлди 06 мая, 22:30\nСергей Лушчан: “Насаф” бугун биздан ҳар томонлама устун бўлди” 23 окт, 23:24\nБранко Иванкович: "Менга Ўзбекистондан таклиф тушганди, лекин рад қилдим" 10 мар, 21:22\nХитойда кремация қилиниб, кўмилган эркак уйига тирик ҳолда қайтиб келди 09 июл, 14:38 1\nКоронавирус Ўзбекистонга олдинроқ кириб келган бўлиши мумкин 09 июл, 14:15 0\nЭлдор Шомуродов тўп тепадиган «Ростов» Япония терма жамоаси аъзосини ўз сафига қўшиб олди 09 июл, 13:53 29\nПрезидент йиғилишида 6 та раҳбар ишдан олинди. Қатор амалдорларга «ҳайфсан» берилди 09 июл, 13:32 87\nТошкентда 3 баллик зилзила сезилди 09 июл, 12:23 281\nМутахассислардан сутни косметик восита сифатида ишлатиш бўйича тавсиялар 09 июл, 11:58 212\nБухорода ҳайдовчилар ҳушёрлигини ошириш мақсадида А-380 трассасига ЙТҲга учраган машина макети ўрнатилди 09 июл, 11:35 150


Профессионал боксчиларимиз вьетнамлик яккакурашчиларнинг ҳам қизиқишига сабаб бўлмоқда\n18 ноябрь, 2019, 14:31 742\nУлар маҳаллий жуи-житсучилар билан учрашишди.\nХабарингиз бор, Жанубий Кореянинг “Cocky Buffalo” промоутерлик компанияси билан бир қатор профессионал боксчиларимиз шартнома имзолашган. Ушбу промоутерлик ташкилоти Шарқий Осиёда анчагина машҳур ҳисобланади. Жанубий кореялик промоутерлар Вьетнам мамлакатида бир қатор профессионал боксчиларимизнинг жангларга ҳозирлик кўриш учун ажойиб шароитлар яратиб берган.\nЁш истеъдодли мураббий Бобур Нажмиддинов бошчилигидаги боксчиларимиз айни вақтда Хо Ши Мин шаҳрида ўқув-машғулот йиғинларини давом эттиришмоқда. Қувонарлиси, ушбу боксчиларимиз Вьетнам диёрида ҳам махаллий мухлислар ва спорт оламининг диққат марказида бўлиб турибди. Бунга, вьетнамлик жуи-житсучилар ўзаро тажриба алмашиш учун биргаликда машғулотлар ўтказиш таклифи билан чиққанлиги ҳам мисол бўла олади. Куни кеча, ҳамюртларимиз ушбу яккакураш турлари билан шуғулланувчи спортчилар билан учрашишди.


Эрон президенти Маҳмуд Аҳмадийнажот ва Арманистон президенти Роберт Кочарян икки давлатни боғловчи газ қувурини ётқизиш лойиҳаси бошланиши маросимида иштирок этди.\n29 июн 2022, Тошкент вақти: 02:08\nПрезидентлар бу газ қувурининг Арманистоннинг Мехри шаҳарчасидаги биринчи бўлаги ётқизилишини бошлаб берди. Маросимда нутқ сўзлаган Р.Кочарян Теҳрон ва Ереван ўртасидаги ривожланиб бораётган алоқаларга юқори баҳо берди.\n“15 йил аввал Мехри шаҳарчасида давлатларимизни боғловчи ҳеч нарса бўлмаган. Бу ерда Совет Иттифоқи чегарасини белгиловчи тиканли сим бўлган, холос. Эрон раҳбарини мен бугун кутиб олган кўприк ҳам мавжуд бўлмаган. Ўтган йил мобайнида мазкур кўприк орқали 600 минг тонна юк ташиб ўтилди”, - деди Р.Кочарян.\nБу газ қувури фойдаланишга топширилгач, Арманистон Эрондан йилига 2,5 миллиард куб метр газ импорт қилиши мумкин бўлади. Икки давлат ўртасида газ қувури тортиш тўғрисидаги шартнома 1992 йилда имзоланган.


Rost24 - Яна бир бажарилмаётган Президент қарори ҳақида\nЯна бир бажарилмаётган Президент қарори ҳақида\nЁХУД “Давлат ҳокимияти ва бошқаруви органларининг тузилмасини мақбуллаштириш ва штат бирликлари сонини қисқартириш тўғрисида” ги Президент қарори қачон ишга тушади?\nЎзбекистонда 24 нафар вазир бор, шунча вазирнинг 109 нафар ўринбосари ҳам бор.\nБундан ташқари, ҳукуматимизда 6 та давлат инспекцияси, 4 та оддий инспекция, 9 та агентлик, 4 та қўмита, 3 та марказ фаолият юритади.\nМаълумотларга таяниладиган бўлса, гарчи давлат хизматчиларини қисқартириш ва муқобиллаштириш бўйича қарор чиқарилганига қарамасдан, сўнги 5 йилда ҳукумат вакиллари фақатгина ортиб борганини кузатиш мумкин. Хусусан, 2016 — 2021 йиллар давомида республикамизда вазирликлар сони 10 тага ортган, 3 та вазирлик эса янгиланган.\nRost24.uz тўплаган маъумотларга кўра, ҳозирда ҳукумат вакиллари сони 2016 — 2019 йиллар орасида 25 фоизга ўсган. Идоралар сони кўпайгач ўз-ўзидан унда фаолият юритувчи ходимлар сони ҳам кўпаймоқда. Масалан, 2016 йилда вазирлик(идора, қўмита, агентликлар)да банд бўлганлар сони жами 96 828 кишини ташкил этган бўлса, бу кўрсатгич, 2017 йилда кескин камайиб 39 616 кишигача тушган. Бироқ, 2018 йилга келиб юқоридаги келтирилган давлат идораларидаги ишчилар сони кескин ошиб қарийб 120 минг кишига етган. Яъни, 2016 йилги даражага нисбатан 25 фоиз ўсиш кузатилган.\nЎзбекистон ҳукумати аппарати ва бошқа Марказий Осиё давлатларининг вазирлик идоралари сонини солиштирилганда, Туркманистонда 21 та, Қозоғистон ҳукуматида вазирликлар сони 18 та, Тожикистонда 14 та ва Қирғизистонда 12 та вазирлик мавжуд экани кўринади. Ҳатто Россиядек дунёда ҳудуди бўйича биринчи ўринда турувчи мамлакатда ҳам 21 та вазирлик бор. Ўзбекистонда эса, 24 та вазирлик фаолият юритади.\nҲукуматда ташкилотлар сони ортаётгани, ходимлар кўпайиб бораётгани, бу ҳолат давлат елкаси юк бўлиш билан бирга ислоҳотлар илдамлашига ҳам таъсир кўрсатиши борасида сайтимизда қатор материаллар ҳам эълон қилган эдик. Жумладан, “Ўзбекистонда 24 вазир ва 109 нафар вазир ўринбосари бор” мақоласида ҳар бир вазирлик алоҳида бино ҳамда вазир ва вазир ўринбосарлари хизмат машиналари билан таъминлангани, катта ҳаражатга тушаётгани ҳақида, шунингдек, барча вазирнинг ўринбосарлари сони рейтингини ҳам эълон қилганди.\nҲукуматдаги мазкур ҳолатни яқинда Адлия вазири Русланбек Давлетов ҳам очиқча ошкор этди ва бу — Ўзбекистон учун ниҳоятда катталиги, ортиқча харажат ва бюрократия экани ҳақида бонг урди.\nАдлия вазири Р.Давлетов ҳукуматнинг бу таҳлит катталигига: “Давлат органи дегани бу — бюрократия, дегани. Бу қўшимча ваколат, қўшимча бошқарув функцияси, дегани. Шунинг учун бу борада биз ўша ботиб кетган қўлларимизни қайтариб олишимиз керак! Бу бюрократия натижасида коррупция, мана шу қўллардаги негатив факторларни йўқотишимиз керак”, дея куюнди.\nТаъкидлаб ўтиш керакки, Президентнинг “Давлат ҳокимияти ва бошқаруви органларининг тузилмасини мақбуллаштириш ва штат бирликлари сонини қисқартириш тўғрисида”ги қарори қабул қилинишига қарамай бу тенденция охирги йилларда ҳам давом этмоқда. Масалан, биргина Тошкент шаҳар ҳокимининг 10 та, молия вазирининг эса 6 та ўринбосари бор. Давлат штат бирликлари сонини қисқартириш тўғрисида қарор чиқарилишига қарамай давлат хизматчилари сони катталашиб бораверган.\nБалки адлия вазирининг навбатдаги чиқишигача бу масалалар ечим топар, кузатишда давом этамиз. Ким билсин, Президент томонидан имзоланган қарорни балки ҳукумат бажариб қолар.\nТег: Адлия Вазир вазир ўринбосари Ҳукумат давлат Р.Давлетов\nГап йўқ, қойил! Хаммасини ёзибсизлар- у, шу бир нарса қолиб кетипти? Давлатга тушаётган пулларни НЕЧА ФОИЗИ жанобларнинг харажатларига кетяпти? Мана сизга савол!\nХаммасини ва хокимларни майдондан ташкарига яни кизилдан нарига. Яна сенат, бир канча ялков депутатлар. 20 млд. $иктисод килинади, халкимиз узига келиб олади.\nIltimos, "kam ta'minlangan"larga teginmanglar, axir ularda ham bola-chaqa bor\nКазо казоларки шунча! Уларнинг қариндош уруги, хеш акрабоси, таниш билишлари... Уларга қарашли трестлару компаниялар...Эххе, Хамма каттакон! Бир Ишчига ўн бошчи, ўн бошига йўлбошчи, дейишармиди?\nАдлия вазири томонидан билдирилган фикрлар уринли менингча, вазирликлар сони ва давлат хизматчиларининг сони ортиши, албатта, яхши эмас. Чунки фукаролар учун куплаб тусикларнинг юзага келиши купрок инсон факторининг аралашувидир.